
[bookmark: _Hlk210033440]השנה החדשה נפתחה במרחב שרון-שומרון של ידיד נפש באירוע יוצא דופן ומרגש, שנערך בסגנון TED ותוכנית "סליחה על השאלה". האירוע העניק במה למתאמי שיקום, מדריכים ומקבלי שירות, כל אחד מהם בחר להניח את ליבו מול הקהל, בדרך האישית והייחודית לו. 

הבמה הייתה פתוחה לכל מי שבחר להניח את הלב שלו אל מול הקהל בדרך האישית והייחודית לו. המשתתפים הביאו את עצמם במגוון דרכים: בהומור, בסיפורים אישיים שנגעו בנשמה, בנגינה ושירה, בריקוד, באמנות ובכל צורה יצירתית שאפשרה ביטוי אמיתי. השילוב בין הקולות, הרגשות, הכישרונות, והמסע האישי של כל אחד ואחת, יצר יום חד-פעמי של אותנטיות, הקשבה וחיבור אמיתי.

ידיד נפש מקבוצת עמל ומעבר הינה חברה ותיקה ומובילה בתחום השיקום בבריאות הנפש. החברה מעניקה שרותי דיור נתמך לזכאי סל שיקום של משרד הבריאות ועבור זכאים של משרד הביטחון. האירוע התקיים ברוח החזון הארגוני: "ליצור מרחב מקצועי שבו אנשים פוגשים משמעות ורואים את האדם ומעבר", ובהתאם לערכים המובילים את כל העובדים, ובין היתר, יחס של כבוד, חמלה ואהבה, ואכפתיות.

הצוותים השונים ליוו את המשתתפים שעלו לבמה, הקשיבו, התרגשו, ותמכו בהם. צוות סל שיקום במשרד הבריאות הוזמן להשתתף באירוע והגיע בשמחה והתרגשות. את האירוע ארגנו ענבל הראל, מנהלת סניף השרון, והדר קוריש, מנהלת תחום הדיור במרחב. בנוסף, כל אחד ממנהלי הסניפים במרחב תרם את חלקו להצלחת האירוע. 

בסוף האירוע חולקו למשתתפים תעודות הוקרה על השתתפותם האמיצה והמרגשת באירוע, ומגנטים למזכרת, עם המשפט המעצים: "כל צעד גדול מתחיל ברגע קטן של אומץ. יחד, נוכל לתת לחלום שלך במה – קודם רק בלב, ומשם נעביר את זה הלאה.." 

אחד המשתתפים שנכח באירוע כתב שיצא מהאירוע עם: "הרבה השראה, הזדמנות להתבוננות רחבה על הקשר של מקבל השירות, מתאם ומדריך, על כל מורכבויותיו ואיכויותיו. בנוסף, יצאתי עם תחושה של תקווה שאולי יבוא היום שאנשים לא יפחדו להביא את מי ומה שהם, עם תחושה של קבלת האחר ועם הידיעה שאני חלק מקבוצה שמתמקדת בצמיחה, החלמה, מסוגלות ואמפתיה".

כך נפתחה השנה החדשה עם השראה גדולה, עם תחושת שותפות ועם אמונה מחודשת בכוחה של התקווה להניע קדימה לעשייה, לצמיחה ולהזדמנויות חדשות. בברכת שנה טובה ומתחדשת, מלאה באור, חיבור ומשמעות. וכמובן תפילה אחת המלווה את כולנו לחזרתם המהירה של החטופים, לשלומם של החיילים, ולבריאות הנפש והגוף של כל אחת ואחד מאיתנו.
